О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Изградња ауто-пута Рума-Шабац и брзе саобраћајнице Шабац-Лозница један је од приоритетних пројеката Републике Србије у друмском транспорту, с обзиром да је реч о пројекту који је важан за развој и повезивање око 600.000 људи у Мачванском и Сремском округу, али и повезивање Подриња и западне Србију са Војводином, као и тај део Србије са регионом, посебно Босном и Херцеговином.

Узимајући у обзир успешну досадашњу сарадњу са компанијом AzVirt, Влада је 9. августа 2018. године усвојила Одлуку 05 Број:02-7189/2018-1 о образовању Радне групе за реализацију Пројекта Рума-Шабац-Лозница са задатком сарадње са компанијом AzVirt, а посебно ради дефинисања прихватљивог облика финансирања изградње ове саобраћајнице. У току 2019. године Радна група је водила преговоре са компанијом AzVirt, што је резултирало усаглашавањем и потписивањем Комерцијалног уговора о пројектовању и извођењу радова на Пројекту Рума-Шабац-Лозница у новембру 2019. године, између Владе Републике Србије, Јавног предузећа „Путеви Србије”, привредног друштва „Коридори Србије” д.о.о, и компаније AzVirt.

Комерцијалним уговором предвиђена је уговорена вредност Пројекта до 467.500.000 евра, као и завршетак пројкетно-техничке документације (Пројекат за грађевинску дозволу и Пројекат за извођење) и извођење радова, док је Анексом Комерцијалног уговора од 10. новембра 2023. године вредност пројекта измењена, и сада износи 554.694.818,15 евра. Извођење радова обухвата следеће деонице:

1. Деоница 1 - изградња аутопута Рума-Шабац, од аутопута Е-70 (петља „Рума”) до моста преко Саве у Шапцу, дужине 21,14 km, за брзину од 130 km/h, ширине 29,0 m и разделним острвом од 4 m (време трајања изградње три године);
2. Деоница 2 - изградња моста преко реке Саве у Шапцу, дужине 1,327.5 m, укључујући навозне рампе (време трајања изградње три године);
3. Деоница 3 - изградња брзе саобраћајнице од Шапца до Лознице, дужине 54,58 km, за брзину од 100 km/h, ширине 19,00 m и разделним острвом од 3,00 (време трајања изградње четири године). Поддеоница 3.1. брза саобраћајница Слепчевић-Бадовинци.

Законом о буџету Републике Србије за 2025. годину („Службени гласник РС”, број 94/24) у члану 3. одобрено је задуживање за Пројекат изградње саобраћајнице Рума-Шабац-Лозница државни пут првог реда бр.19 Шабац-Лозница (у даљем тексту: Пројекат) у износу до 20.000.000.000 динара. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Закључење овог уговора је потребно ради наставка финансирања реализације Пројкта Рума-Шабац-Лозница.

Предметним Уговором о кредиту предвиђен је износ задуживања до 8.000.000.000 динара за финансирање дела реализације Пројекта.

Закључком Владе 05 Број: 420-13026/2024 од 26. децембра 2024. године утврђена је Основа и одређена делегација Републике Србије за вођење преговора са UniCredit Bank Srbija a.d. Beograd у вези са одобравањем зајма за Пројекат Рума-Шабац-Лозница, како би се обезбедио кредит за финансирање дела Пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту бр. РЛ 0536/24 за потребе финансирања Пројекат Рума-Шабац-Лозница, између Републике Србије и UniCredit Bank Srbija a.d. Beograd, који је потписан у Београду 27. децембра 2024. године, договорени су следећи финансијски услови:

- Директно задужење Републике Србије: 8.000.000.000 динара;

- Министарство грађевинарства, саобраћаја и инфраструктуре, као Финансијер, Јавно предузеће „Путеви Србије” као Инвеститор и „Коридори Србије” д.о.о. Београд као Наручилац, у складу са Комерцијалним уговором, задужени су за спровођење и имплементацију Пројекта.

- отплата зајма је шестомесечна;

- рок доспећа: девет година, укључујући период почека од 24 месеца, уз отплату главнице у 14 једнаких шестомесечних рата;

- накнада за обраду захтева и реализацију кредита: 0,30% на укупан износ зајма и плаћа се једнократно;

- накнада на неповучена средства износи 0,30% на годишњем нивоу;

- каматна стопа: шестомесечни БЕЛИБОР + фиксна маржа од 2,50% годишње;

- рок расположивости зајма: средства зајма се могу повлачити до 12 месеци од дана ступања на снагу уговора, а рок расположивости може бити експлицитно продужен од стране Банке, у писменој форми на основу претходног достављеног писменог захтева;

- предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке. Накнада за превремену отплату износи 1,50% од износа Кредита који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код UniCredit bank Srbija a.d. Beograd за потребе финансирања Пројекта Рума-Шабац-Лозница.

Одредба члана 2. овог закона садржи текст Уговора о дугорочном инвестиционом кредиту бр. РЛ 0536/24, између Републике Србије и UniCredit bank Srbija a.d. Beograd, који је потписан у Београду 27. децембра 2024. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.